«Исмең (атың) матур – кемдәр ҡуйған» 
тигән темаға проект эше.
Маҡсат:
 1)исемдәрҙең кеше яҙмышында тотҡан роле тураһында мәғлүмәт биреү.
2) халҡыбыҙҙың йола-байрамдарына ҡарата ҡыҙыҡһыныусанлыҡ, һөйөү тәрбиәләү.
3) атай-әсәйҙәргә, ҡартатай- ҡартәсәйҙәргә ҡарата хөрмәт тәрбиәләү, ғаилә бәҫен үҫтереү.
1. Ни өсөн был тема һайланды.
Төркөмгә балалар йыя башланыҡ. Башҡорт төркөмө. Кисә Гөлгөнә, Фәрит, Ислам, Нәзифә килделәр. Бөгөн Рәсилә, Арслан, Илназ, Кәмилә, Данил, Ильяс, Зилиә килде. Балаларға ҡарап, уларҙың исемдәрен ишетеп оло ҡыуаныс кисерҙем. Үҙебеҙҙең башҡорт исемдәре юғалмаған икән әле, халҡым үҙ аҫылына ҡайта башлаған икән тип уйланым. Бер осоро Эдик, Алина, Эмиль кеүек исемдәрҙе ҡушыу модаға инеп киткән ине бит. Һәм минең күңелемә исемдәр тураһында  мәғлүмәт йыйыу уйы инеп «ояланы».
Һәм ниһәйәт был уйҙы тормошҡа ашырыу мәле етте.
2. Эш планы.
1)Ата-әсәләр менән һөйләшеп, әҙерлек эше алып барыу.
2) Альбом төҙөү, уның йөкмәткеһен асыҡлау.
а )яңы ғаилә тыуҙы 
б ) бәпес һөйөү. Исем ҡушыу тарихы.
в ) ғаилә традициялары
г ) ҡыҙ бала (малай) бағыу серҙәре.
д ) ҡартатай- ҡартәсәйҙәрҙең, олатай-өләсәйҙәрҙең ейәнен (ейәнсәрен) тәрбиәләшеүҙәге роле.
3) Башҡорт исемдәре тураһында мәғлүмәт туплау.
4) Альбом төҙөгән ваҡытта:
- тап ни өсөн ошо исем һайланды? 
- исемдең килеп сығышы, аңлатмаһын сағылдырыу.
5) Ата-әсәйҙәр менән берлектә «Исемең матур – кемдәр ҡуйған» тип исемләнгән йомғаҡлау сараһы үткәреү.
6) Түбәндәге номинациялар буйынса бүләкләү:
- «музыкаль ғаилә»
- «халыҡ йолаларына тоғро ғаилә»
- «Бишек йыры» оҙата килә»
-  «өләсәйем әкиәттәре мине тәрбиәләй»
- «ҡыҙыҡлы исем ҡушыу тарихы»
3. Исемдәр .Аңлатмалы яҙыу.
Ҡыҙ бала исемендә йондоҙ балҡышы 
                                                     йәки сәскәләр нәфислеге, ир-ат исемендәрендә ҡылыс сыңы һәм китап асылы сағылһын.
                                                                                      Рәсүл Ғамзатов.
Бала тыуҙы.Донъяға яңы кеше килде. Өйгә, ғаиләгә яңы йәм, йыуаныс, ҡыуаныс,бәхет өҫтәлде. Шуның менән бергә яңы тыуған сабый ата-әсәһенә өҫтәмә мәшәҡәттәр ҙә килтерҙе. Уларҙың иң беренсеһе – балаға исем ҡушыу.Уға ниндәй исем бирергә? Был һорау һәр бер ата-әсәне, баланың өлкән туғандарын, ҡәрҙәш туғандарын уйландыра. Сөнки исем кешегә бер генә мәртәбә бирелә һәм уның ғүмерлек юлдашына әүрелә. Һәр кеше үҙ исеменә шул тиклем күнә, ул уның туған теленең иң яҡын, иң ғәзиз, иң ҡәҙерле һүҙе булып тойола.
	Башҡорт халҡы элек-электән балаға исем ҡушыуға бик яуаплы ҡараған. Исемдең есеменә тура килеүен теләгән һәм шулай эшләгән.
Балаға исем ҡушыу-бик яуаплы һәм мөһим ваҡиға.Төрки халыҡтарҙа шундай мәҡәл йәшәп килә. «Насар яҙмыш менән тыуыу ҡурҡыныс түгел ул,ә бына насар исем алыу - ҡотосҡос». 
	Ете көн эсендә исем ҡушырға кәрәк,кешенең исеме яҙмышына йоғонто яһай тигән ышаныс борондан килә. Ата – бабаларыбыҙ мәғәнәле исемдәр эйәһенә көс өҫтәй, исем дөрөҫ һайланмаһа , киреһенсә көсөн юғалта тип уйлағандар. Башҡорт халҡында «Башҡа милләт исемен ҡушыу – башҡа халыҡҡа әүерелеү» тигән һүҙ ҙә йөрөгән. Башҡорттар балаларына изгелекле эштәре менән халыҡ теленә ингән кешеләрҙең исемен ҡушҡан. Яман ғәҙәте менән даны сыҡҡан кешенең исемен балаға ҡушмаҫҡа тырышҡандар, сөнки уның яман насар сифаттары ла күсә, тип һанағандар. Исемде үҙгәртеп һәм ҡыҫҡартып әйтергә ярамаған. Был кешенең рухын һындыра, тигәндәр. Кеше тормошонда ауырлыҡтарға юлыҡһа, ауырып китһә, икенсе исем ҡушҡандар.
Исем ҡушыуға бәйле йолалар.
Мәҫәлән яңы тыуған баланы әсәйенең йәки атайының күлдәгенән яһалған биләүгә төрөү, төрлө төҫтәге сепрәк киҫәктәре таҡҡандар. (был ауыл кешеләренән йыйылған). Был йола күҙ теймәһен өсөн эшләнгән.
Исем ҡушыу мәжлесе.
Был мәжлестә ата-әсә, олатай-өләсәйҙәр,туған- тыумаса ҡатнаша. Исем ҡушҡанда баланың аяҡтарын ҡыйблаға таба һуҙып, мендәргә салҡан ятҡыралар. Унан һуң аҙан әйтеп, баланың уң ҡолағына әкрен генә «Һинең исемең .... шул» - тип өс мәртәбә әйтәләр.Баланың һул яғына сығып, аят уҡығас, тағы ла өс тапҡыр исем әйтелә. Аҙаҡ балаға иман, именлек, хәйерле, бәрәкәтле ғүмер теләп, доға ҡылына.
Гүзәлгә: «Гүзәл»,- тиҙәр,
Лүзәгә: «Лүзә», - тиҙәр

Ниңә башҡаса түгел?
Ни өсөн һуң ни өсөн
Кеше һайын бер исем?
Иртәнән бирле бөгөн
Шуны уйлап йөрөнөм.
Булмаһалар исемдәр
Беҙҙе нисек белһендәр?
Кем тип өндәшер ине
Һөйгәндә әсәй мине
Әсәйемдә: «Гөлгөл»,-ти.
Кешеләр ҙә: «Гөлгөл», - ти.
Минең исемем –Гөлгөл,
Гөлгөл башҡаса түгел.
Беҙҙең илдә бөгөнгө көндә 126 төрлө халыҡ йәшәй. Һәр халыҡтың үҙ телендә быуаттар буйына формалашҡан кеше исемдәре, исем ҡушыу йолалары бар.Илебеҙҙә халыҡтар, телдәр, кеше исемдәре, исем ҡушыу йолалары төрлө.Беҙҙең йәмғиәттә кешене рәсми рәүештә фамилия, исем һәм отчество(аталыҡ) менән теркәү һәм атап йөрөтөү формаһы ҡабул ителгән.
	Һәр кешенең донъяға килеүе уға исем ҡушып, тыуыу тураһында таныҡлыҡ биреп беркетелә.
	Балаға исем ҡушыу – яуаплы эш. Кеше тыуғас та алған исемен ғүмере буйына йөрөтә. Ата – әсәләрҙең күбеһе балаға исем ҡушыуға етди ҡарай, ләкин бөтөнләй уйламай исем ҡушыусылар ҙа осрай әле. 
 Яңы тыуған сабыйға- киләсәктә үҙ иленең тулы хоҡуҡлы гражданына- исем һайлағанда исемдең ҡолаҡҡа ятышлы, яңғырашлы аһәңе, башҡортса әйтелеше һәм яҙылышы, яҡшы мәғәнәһе иҫәпкә алынырға тейеш. Исемдең тәрбиәүи яғын да иҫәптән сығармаҫҡа кәрәк. 
Исемең матур – кем ҡуйған,
Йыһанға тәҙрәңде уйған?
Исемеңдә – есемең,
Тәңкә кеүек йәбешә
Матур исем йәтеш тә!
Бәләкәй генә муйынса
Йәбешә бит ғүмергә
Ата-әсә уйынса
Муйындағы еҙ төймә,
Оҡшамаһа, бик көймә.
Килештер исем-атың,
Исемең бит еҙ-алтын
Алдан йөрөһөн атың!
«Исемең матур – кемдәр ҡуйған» (ғаилә байрамы)
1. «Бәпес һатып алырға» йыры яңғырай

· Беҙҙең ғаиләләр йыйылған
Ял итер өсөн бөгөн
      Һүҙҙәрҙең дә иң матурын
      Әйтмәйенсә мөмкин түгел.
· 2018 йыл республикабыҙҙа ғаилә йылы тип иғлан ителде. Бөгөнгө байрамыбыҙ күркәм ғаиләләр, шул ғаиләләрҙә тәрбиәләнгән матур исемле балаларға бағышлана.
2. Парлашып исемдәрен әйтеп балалар инә, әсәйҙәр өҫтәл артына ултыра.

1) Мин Айлина – ай йөҙлө, һылыу.
2)Арыҫлан – ҡыйыу, рухлы, көслө.
3)Розалина – бик матур гөл.
4)Ильяс – бик ныҡ,еңелмәҫ.
5)Сафия – аҡлыҡ, сафлыҡ эйәһе.
6)Илназ – илдең наҙлы, иркә улы.
7)Амалия – эшсән.
8)Ислам – дин юлы.
9)Самира – сабыр.
10)Ирфан – рәхмәтле.
11)Камила – йомшаҡ һәм асыҡ.
12)Ассель – балдай татлы.
13)Иршат – көслө, тәүәккәл.
14)Рөстәм – ҡыйыу, батыр.
- Хәҙер беҙ ҡунаҡтарыбыҙҙың ғаилә булып йәшәй башлау тарихы менән танышып китәйек.
- Ғаилә күп тармаҡлы, тормоштоң ҡанундарына бойһоноп йәшәргә бирелгән байлыҡ.
- Ғаилә- тормош терәге. Ул киләсәк быуын өсөн үрнәк.Ул матурлыҡҡа ынтылыу.
- Ғаиләнең ныҡлығы, уның  гүзәллеге, ата-әсәнең йылы мөнәсәбәте бала менән бәйләнгән.

Яңы ғаилә тыуҙы  (таныштырыу)
1) Беҙ бик татыу ғаилә
Беҙҙең атай-әсәй бар.
Һеҙгә аҡҡ бәхеттәр теләй.
Илсиә, Ильяс,Илназ.
2) Беҙҙең ғаиләлә дүрт кеше
Атай,әсәй, мин, Фәдис.
Матур йәшәүҙең бер сере
Татыулыҡ тип уйлайым.

3) Ер йөҙөндә бар ғаилә лә
Йәшәһен беҙҙең кеүек
Атай, әсәй, Диана апай
Ә мин инде –был Данил.
4) Нәзифә булам мин үҙем
Ағайым минең – Данис.
Атай-әсәйле ғаиләлә
Беҙгә инде бик тыныс.
5) Атайым Әмир исемле
Ә мин буламын – Данир
Беҙҙең ғаилә – күркәм ғаилә
Милләтемдең – ҡото ул.

· Бәпес тә бәпес, тиҙәр,
Исеме кемдер инде?
Исемле...үҫкән бәпәй...
Ул миндер инде?
Үҫмәй бәпәй исемһеҙ,
Уға исем һайлайҙар
Китаптан да ҡарайҙар.
Һайлап ала алмайҙар.
Баш ҡатабыҙ ҙа ҡатабыҙ,
Нисә көн булды инде.
Исем яҙылған ҡағыҙҙың 
Бите лә тулды инде.
Бәпестең исеме кем?
Әйтә алмай бит бер кем
Бәпес илай ҙа илай.
Исемен һорап илай.
Исем кәрәк тиҙерәк, 
Кем һайлай етеҙерәк?

· Исем ҡушыу милләт һәм баланың үҙ алдында ҙур яуаплылыҡ. Шуға күрә лә исем илаһи,милли булырға тейеш. Сөнки исем ул – ғүмер тамғаһы.
· Есеменә тура килтереп исем һайланған. Ни өсөн тап ошо исемгә туҡталдылар икән, атай – әсәҙәр? Әйҙәгеҙ әле, үҙҙәрен тыңлап китәйек.
Бәпес һөйөү йолаһы. Исем ҡушыу.
1) Ғаиләбеҙ шатлығы, нуры,татлыларҙан-татлы.
Уның бәхетле, кешеләргә ҡарата мәрхәмәтле, саф, затлы кеше булып үҫеүен теләйбеҙ. (Илсиә)

2) Беҙ ҡыҙыбыҙ тыуғас, уға.... тип, донъялағы иң гүзәл исем ҡуштыҡ. Сөнки ул беҙҙең ҡәҙерлебеҙ,  тәүге мөхәббәт емешебеҙ.
3) Ғаиләбеҙ ҡояшы, йәм өҫтөнә йәм өҫтәүсе Нәзифәбеҙ, тормошобоҙға нур һибеп, беҙҙе һөйөндөрөп тора.
4) Ғаиләбеҙҙең    көмөш   ҡыңғырауы ул – беҙҙең Данилыбыҙ.
5) Беҙҙең ғаиләлә ике улыбыҙ -  ике бөркөтөбөҙ үҫеп килә. Беҙ улдарыбыҙҙың ҡыйыу, һау-сәләмәт булып үҫеүҙәрен теләйбеҙ.(Данирҙар)
· Һәр кешенең үҙ традициялары, олатай һәм өләсәйҙәрҙән ҡалған, быуындан-быуынға күсеп килгән милли байрамдары бар. Уларҙы һәр кем үҙенсә үткәрә.
· Бәпес һөйөү йолаһы, тәүге «атай»,« әсәй» тип өндәшеүе, балалар баҡсаһына китеүе, мәктәпкә йөрөй башлауы, тыуған көндәре ата-әсә өсөн ҙур шатлыҡ килтерә.Ғаиләнең ныҡлығы, татыулығы бик күп нәмәләргә бәйле.
· Үҙҙәренә генә хас ниндәй йолалары бар икән, беҙҙең менән дә уртаҡлашырға ихлас риза булдылар беҙҙең әсәйҙәребеҙ.

Ғаилә традициялары.
· Бала тәрбиәләү – яуаплы эш.Ул сабырлыҡ, уңғанлыҡ, тырышлыҡ, аҡыллылыҡ талап итә.Еңел генә уйлап та, ҡарап та булмай.
· Беҙҙең ғаиләлә өс бала – өс таған. «Өс таған тарҡалмаҫ»,тиҙәр боронғолар. Ҡыҙыбыҙ Илсиә, ике улыбыҙ Ильяс һәм Илназыбыҙ бар. Уларҙы бағыу сере менән уртаҡлашып китәм, ти Илсиәнең әсәйе,уға башҡалар ҙа ҡушылалар.
«Бала бағыу серҙәре»
· Минең өләсәйем бик һәйбәт
Гел көлөп кенә тора
«Балаҡайым»,тип әйтеп
Һөйөп иркәләп тора.

· Аҡ яулыҡлы, көләс йөҙлө,
Шат күңелле һәйбәт тә.
Кем ул тип, һораһағыҙ
Өләсәйем, әлбиттә.

· Зәңгәр күгемдә ал ҡояш
Һүнмәһен, балҡып янһын
Олатайҙың нурлы йөҙө
Гел көлөп кенә торһон.

· Саф күңелле, нурлы йөҙлө,төплө кәңәштәре менән һәр саҡ ярҙамға килергә әҙер торған олатай-өләсәҙәребеҙ мәңге йәшәһен.
· Күп кенә ғаиләләрҙә ҡартатай-ҡартәсәйҙәрҙең ейән-ейәнсәрҙәрен тәрбиәләшеүҙәге әһәмиәттәре баһалап бөткөһөҙ.
· Ә беҙҙең ғаиләләрҙә нисек икән, әйҙәгеҙ белешеп китәйек.

Олатай-өләсәйҙәрҙең ейәндәрен(ейәнсәрен) тәрбиәләшеүҙәге роле.
· Бөгөн беҙҙә ҡунаҡта Амалияның ҡартәсәйе. Ул беҙҙе сәңгелдәккә бәйле ырымдар менән таныштырып китер. 

Сәңгелдәккә бәйле ырымдар.
Яңы тыуған балаға сәңгелдәк әҙерләнә. Уны талдан, миләштән, муйылдан, шыршынан, ҡарағайҙан, уҫаҡтан, туҙҙан, ҡабыҡтан, йүкәнән яһағандар. «Ҡайын – ҡайғылы ағас», тип ҡайындан бишек яһау тыйылған.«Миләштән зәхмәттәр, ен-пәрейҙәр ҡурҡа», тип, миләш сәңгелдәкте хуп күргәндәр.Бишеккә, сәңгелдәккә зәхмәт, ен-шайтан килмәһен,тип,бетеү,боронғо китап, артыш сыбығын, баланың киптерелгән кендеген, ҡарын сәсен, миләш тағыу йолаһы булған.Баланы сит-ят күҙҙән,ен-шайтандан һаҡлау өсөн бишеккә мотлаҡ шаршау элгәндәр. Сәңгелдәккә тағы ла төрлө суҡтар, тәңкәләр тағыу, бысаҡ, ҡайсы йә башҡа тимер әйбер һалыу йолаһы ла булған. Элек бишек төбөнә сөрөк һалғандар. Еүешләнһә, бысранһа, алмаштырып, киптереп торғандар.
	Ышаныуҙар буйынса, баланы сәңгелдәктән алғас, урынына берәй тимер әйбер, Ҡөръән, бетеү һалырға кәрәк, сөнки шайтан менеүе ихтимал. Бишектән алыҫ китергә ярамаған. Алыҫ китһәң, баланы шайтан алмаштыра, тиҙәр. Бишекте урамға, сит кеше булған ергә сығарыу тыйылған. Ололар әле лә буш бишекте бәүетергә ҡушмайҙар, бала илаҡ була, тиҙәр. Бәүетһәң, бишеккә шайтан менә икән. Ололар бишектең өҙөлөп төшөүен дә яратмаған. «Бала бишегендә шайтан ятҡан, шуға бишек бауы өҙөлгән»,-тиҙәр.

· Ғаиләләрҙе бүләкләү, иҫтәлеккә фотоға төшөү.                                                                                                                                   
